નવી દિલ્હીઃ ચૂંટણીપંચે વડાપ્રધાન નરેન્દ્ર મોદીના રેડિયો કાર્યક્રમ ‘મન કી બાત’ પર પ્રતિબંધ મૂકવાનો આજે ઈનકાર કર્યો હતો. બિહારમાં વિધાનસભા ચૂંટણીને લઈને રાજકારણ ગરમાવાની સાથે મહાગઠબંધનમાં સામેલ પક્ષોએ વડાપ્રધાન નરેન્દ્ર મોદીના રેડિયો કાર્યક્રમ ‘મન કી બાત’ સામે વાંધો ઉઠાવ્યો હતો. આ પક્ષોનું કહેવું છે કે આ કાર્યક્રમ ચૂંટણી આચારસંહિતાનું ઉલ્લંઘન છે. ચૂંટણીપંચના એક વરિષ્ઠ અધિકારીએ જણાવ્યું હતું કે કાર્યક્રમની વિષયવસ્તુમાં ચૂંટણી આચારસંહિતાનું ઉલ્લંઘન થયેલું જણાશે તો જ આ માગણીને ધ્યાનમાં લેવામાં આવશે.